Document ID: 32006R1505

KOMISIJAS REGULA (EK) Nr. 1505/2006
(2006. gada 11. oktobris),
ar ko īsteno Padomes Regulu (EK) Nr. 21/2004 attiecībā uz pārbaudēm, kas obligāti jāveic saistībā ar aitu un kazu identifikācijas un reģistrācijas sistēmu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2003. gada 17. decembra Regulu (EK) Nr. 21/2004, ar ko izveido aitu un kazu identifikācijas un reģistrācijas sistēmu un ar ko groza Regulu (EK) Nr. 1782/2003 un Direktīvu 92/102/EEK un 64/432/EEK (1), un jo īpaši tās 10. panta 1. punkta a) apakšpunktu,
tā kā:
(1)
Regula (EK) Nr. 21/2004 paredz, ka katrai dalībvalstij jāizveido aitu un kazu identifikācijas un reģistrācijas sistēma saskaņā ar minēto regulu. Attiecīgi ir lietderīgi noteikt obligātās pārbaudes, kas dalībvalstīm jāveic, lai apstiprinātu minēto dzīvnieku identifikācijas un reģistrācijas prasību pareizu īstenošanu, kā tas paredzēts šajā regulā (“pārbaudes”).
(2)
Katras dalībvalsts kompetentā iestāde veic pārbaudes, kas pamatojas uz riska analīzi. Riska analīzē ņem vērā visus būtiskos faktorus, tostarp jo īpaši dzīvnieku veselības apsvērumus.
(3)
Jānosaka katrā dalībvalstī pārbaudāmo saimniecību un dzīvnieku procentuālais daudzums. Līdz 2009. gada 31. decembrim šie rādītāji tiks pārskatīti, ņemot vērā dalībvalstu iesniegto ziņojumu rezultātus par veiktajām pārbaudēm.
(4)
Parasti ir jāpārbauda visi dzīvnieki saimniecībā. Tomēr kompetentajai iestādei jābūt pilnvarotai samazināt pārbaudāmo dzīvnieku skaitu saimniecībās, kurās ir vairāk nekā 20 dzīvnieku, pārbaudot atbilstošu šo dzīvnieku reprezentatīvu paraugu.
(5)
Dalībvalstīm jāiesniedz Komisijai gada pārskats, sniedzot informāciju par pārbaužu īstenošanu. Ir lietderīgi šajā regulā iekļaut pārskata paraugu.
(6)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Pārbaudes attiecībā uz to, vai īpašnieki ievēro Regulu (EK) Nr. 21/2004
Dalībvalstis veic pārbaudes uz vietas (“pārbaudes”), lai apstiprinātu, ka īpašnieki ievēro dzīvnieku identifikācijas un reģistrācijas prasības saskaņā ar Regulu (EK) Nr. 21/2004.
Obligāti jāveic vismaz tās pārbaudes, kas minētas šīs regulas 2. līdz 5. pantā.
2. pants
Pārbaudāmo saimniecību skaits
Kompetentā iestāde katru gadu veic pārbaudes vismaz 3 % saimniecību, kurās tiek turēti ne mazāk kā 5 % dalībvalsts dzīvnieku.
Tomēr, ja šajās pārbaudēs atklājas būtiski Regulas (EK) Nr. 21/2004 pārkāpumi, minētos rādītājus nākamajā ikgadējas pārbaudes periodā palielina.
3. pants
Pārbaudāmo saimniecību atlase
Kompetentā iestāde izraugās saimniecības, kuras pārbaudīs, pamatojoties uz riska analīzi, obligāti ņemot vērā šādus nosacījumus:
a)
dzīvnieku skaitu saimniecībā;
b)
dzīvnieku veselības apsvērumus un jo īpaši iepriekšējus dzīvnieku slimību uzliesmojumus;
c)
par aitām un kazām pieprasītās un/vai saņemtās ikgadējās piemaksas apjomu;
d)
būtiskas izmaiņas salīdzinājumā ar situāciju iepriekšējos ikgadējās pārbaudes periodos;
e)
iepriekšējos ikgadējās pārbaudes periodos veikto pārbaužu rezultātus, jo īpaši saimniecības reģistra un pārvietošanas dokumentu pareizu aizpildīšanu;
f)
pienācīgu informācijas paziņošanu kompetentajai iestādei;
g)
citus kritērijus, kas jānosaka dalībvalstīm.
4. pants
Pārbaužu veids
1. Parasti kompetentā iestāde veic pārbaudes bez iepriekšēja brīdinājuma.
Tomēr vajadzības gadījumā drīkst iepriekš brīdināt par pārbaudēm. Ja sniedz iepriekšēju brīdinājumu par pārbaudi, tas jādara, strikti ievērojot vajadzīgo minimumu, un parasti ne agrāk kā 48 stundas pirms pārbaudes, izņemot ārkārtas gadījumus.
2. Pārbaudes drīkst apvienot ar jebkādām citām pārbaudēm, ko paredz Kopienas likumdošana.
5. pants
Pārbaudāmo dzīvnieku skaits
1. Kompetentā iestāde pārbauda visu saimniecībā esošo dzīvnieku identifikāciju.
Tomēr, ja dzīvnieku skaits saimniecībā pārsniedz divdesmit, kompetentā iestāde var nolemt pārbaudīt identifikācijas līdzekļus attiecībā uz šo dzīvnieku reprezentatīvu paraugu saskaņā ar starptautiski atzītiem standartiem, ar nosacījumu, ka pārbaudīto dzīvnieku skaits ir pietiekams, lai konstatētu 5 % no gadījumiem, kad šādu dzīvnieku īpašnieki nav ievērojuši Regulu (EK) Nr. 21/2004, ar 95 % ticamības līmeni.
2. Ja saskaņā ar šā panta 1. punkta otro daļu veiktā dzīvnieku reprezentatīvā parauga pārbaudē atklājas, ka īpašnieks nav ievērojis Regulas (EK) Nr. 21/2004 3. panta 1. punktā noteiktās prasības attiecībā uz identifikācijas un reģistrācijas līdzekļiem, jāpārbauda visi saimniecībā esošie dzīvnieki.
Tomēr kompetentā iestāde var nolemt pārbaudīt identifikācijas līdzekļus attiecībā uz reprezentatīvu šo dzīvnieku paraugu saskaņā ar starptautiski atzītiem standartiem, nodrošinot, ka tiek konstatēti gadījumi, kad neatbilstības pārsniedz 5 % ar precizitāti plus/mīnus 2 %, ar 95 % ticamības līmeni.
6. pants
Pārskats, ko sniedz kompetentā iestāde
Kompetentā iestāde sniedz pārskatu par katru pārbaudi tādā formātā, kādu dalībvalsts noteikusi valsts līmenī, obligāti norādot šādu informāciju:
a)
iemeslu, kādēļ saimniecība izraudzīta pārbaudei;
b)
personas, kas piedalījušās pārbaudē;
c)
pārbaudes rezultātus un visus konstatētās neatbilstības Regulai (EK) Nr. 21/2004.
Kompetentā iestāde īpašniekam vai tā pārstāvim dod iespēju parakstīt ziņojumu un, ja vajadzīgs, sniegt savus komentārus par tā saturu.
7. pants
Dalībvalstu gada pārskati
Dalībvalstis ne vēlāk kā līdz 2008. gada 31. augustam un pēc tam līdz katra gada 31. augustam saskaņā ar pielikumā izklāstīto paraugu iesniedz Komisijai gada pārskatu par iepriekšējā ikgadējā pārbaudes periodā veikto pārbaužu rezultātiem, obligāti norādot šādu informāciju:
a)
saimniecību skaitu attiecīgajā dalībvalstī;
b)
saimniecībās veikto pārbaužu skaitu;
c)
pārskata perioda sākumā reģistrēto dzīvnieku kopskaitu;
d)
pārbaudīto dzīvnieku skaitu;
e)
visus pārbaužu rezultātus, kas norāda, ka īpašnieki nav ievērojuši Regulas (EK) Nr. 21/2004 prasības;
f)
visas sankcijas, kas piemērotas saskaņā ar Regulas (EK) Nr. 21/2004 12. panta 2. punktu.
8. pants
Stāšanās spēkā un piemērojamība
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2007. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 11. oktobrī

Labels: 7
12
6